365/365 - Ultima cafea a lui 2015 servită la Grand Corso Caffe (Lugoj). Din acest loc am pornit aventura proiectului 365picoftheday2015, de a face o fotografie în fiecare zi de-a lungul acestui an, însoţită de un text simplu. A fost un an frumos în care am cunoscut oameni noi şi am călătorit suficient. Am cunoscut prin intermediul Deliei o fotografă din Mexic (Rakel González) care a avut un proiect foto similar cu al meu 365/2015. Înafară de Lugoj, am avut ocazia să fotografiez în 26 de localităţi (sate şi oraşe) din vestul ţării; în două capitale: Roma şi Budapesta, în alte două orăşele din Italia, în Serbia la Kikinda şi … în Vatican. Am decis să mă întorc şi fotografic din locul de unde am plecat cu prima poză din acest an, pentru că viaţa noastră este ciclică. Sărbătorile şi alte evenimente pe care le trăim, se repetă anual la fel ca anotimpurile şi vremea. Până la urmă Pâmântul se roteşte în jurul soarelui pe aceeaşi “rută” şi o dată pe an, să zicem că trece prin aceeaşi “staţie”. Fotografiile pe care le-am făcut s-au învârtit în jurul mai multor genuri/teme, locuri, evenimente, oameni, peisaje. A fost cel mai lung proiect fotografic personal de până acum, un amplu exerciţiu de fotografie din care cred că am învăţat să observ cu o altfel de atenţie lucrurile din jurul meu. Pământul, viaţa, evenimentele … îşi continuă drumul lor ciclic; seriile de poze + texte zilnice se opresc cu fotografia din această zi. Despre 365picoftheday2015 voi mai reveni şi în 2016 cu câteva momente, iar încheierea lui efectivă o prevăd cu o viitoare expoziţie foto.

